
Na podlagi 8. in 9.  člena Zakona o društvih (Ur. L. RS št. 60/95) je skupščina Športnega društva Šoštanj 21. marca 1997 sprejela in skupščina 11. junija 2002 dopolnila ter uskladila z Zakonom o spremembah in dopolnitvah zakona o društvih (Uradni list RS, št. 89/1999 )

STATUT

ŠPORTNEGA DRUŠTVA ŠOŠTANJ

I. SPLOŠNE DOLOČBE

1. člen

Športno društvo Šoštanj (v nadaljevanju: društvo) je prostovoljno, samostojno in nepridobitno združenje fizičnih oseb. 

2. člen

Društvo je pravna oseba zasebnega prava in deluje na področju občine Šoštanj.

Ime društva: 

Športno društvo Šoštanj 

Skrajšano ime: 
ŠD Šoštanj 

Sedež društva je v Šoštanju. 

3. člen

Pečat društva je pravokotne oblike z napisom: Športno društvo Šoštanj. 

Znak društva določa in spreminja upravni odbor društva.

4. člen

Društvo se lahko včlani v druge sorodne društvene organizacije. 

5. člen

Društvo opravlja svoje naloge samostojno in v skladu s splošnimi interesi športa v občini Šoštanj in na podlagi letnih programov dela, kjer so definirani cilji in finančni načrti. Delovanje društva temelji na načelih javnosti dela. 

II. NALOGE DRUŠTVA

6. člen

Dejavnost društva je zasnovana na ustavnih načelih. 

7. člen

Nameni in naloge društva: 

· skrbi za množičen razvoj športne rekreacije svojih članov in zainteresiranih prebivalcev Občine Šoštanj, 

· načrtno usmerja in razvija rekreativno dejavnost v okviru ciljev in nalog sprejetih na skupščini društva,

· uresničuje in izvaja letne in večletne načrte dela,

· prirejanje turnirjev, tekmovanj, srečanj, izletov in športnih aktivnosti v naravi,

· skrbi za razvoj lastnega strokovnega kadra, 

· razvija prijateljstvo in solidarnost, 

· skrbi za športno-zdravstveno preventivo, 

· skrbi za uresničevanje prostovoljnega dela, 

· skrbi za racionalno in zakonito porabo sredstev, 

· sodeluje s športnimi in drugimi organizacijami v domovini in tujini, 

· skrbi za društven arhiv,

· opravlja druge naloge, ki so v skladu s pravnim redom Republike Slovenije.

8. člen

Društvo lahko opravlja pridobitno dejavnost, ki je povezana z nameni in nalogami, in sicer:

· razvijanje športnega marketinga in založništva,

· vzdrževanje objektov, igrišč, opreme in rekvizitov ter

· trženje objektov, igrišč, opreme in rekvizitov, ki so v lasti ali v najemu društva.

III. OBVEŠČANJE

9. člen

O svojem delovanju obvešča društvo člane društva. 

Svoje člane obvešča društvo: 

· z objavo vabil, zapisnikov in rezultatov tekmovanj na društvenih oglasnih deskah oz. spletnih straneh,

· s tem, da so zapisniki dostopni članom in jim je omogočen pogled v le-te,

· z letno skupščino društva. 

IV. ČLANSTVO

10. člen

Član društva je lahko vsak pod enakimi pogoji. Članstvo v društvo je prostovoljno. Članstvo je lahko redno ali častno. Nosilci glavnih dejavnosti so redni člani društva. Redni član dobi člansko izkaznico in je vpisan v evidenco članstva. 

Pravice članov: 

· da se aktivno vključuje v vse oblike dejavnosti društva, 

· da volijo in so izvoljeni ter 

· da sodelujejo in odločajo o pomembnih vprašanjih društva. 

Član društva mora izpolnjevati društvena pravila, plačevati članarino in se obnašati v skladu z določitvami društvenih organov. 

Kdor želi postati član, mora podpisati pristopno izjavo, s katero izrazi željo postati član društva in prevzame obveznost, da bo deloval v skladu s tem statutom.  Če se v društvo včlani mladoletnik do dopolnjenega 7. leta starosti, podpiše pristopno izjavo njegov zakoniti  zastopnik, od mladoletnikovega 7. leta do dopolnjenega 15. leta pa mora zakoniti zastopnik pred njegovim vstopom v društvo podati pisno izjavo. 

11. člen

Članstvo v društvu preneha: 

· s prostovoljnim izstopom; 

· s črtanjem iz društva; 

· s smrtjo; 

· z izključitvijo. 

Član prostovoljno izstopi iz društva, kadar poda predsedniku društva pisno izjavo o odstopu. Člana črta iz društva upravni odbor, če kljub opominu ne plačuje članarine v tekočem letu. Član se izključi iz društva, če krši določila tega statuta in disciplinskega pravilnika. O izključitvi odloča disciplinska komisija s sklepom. 

12. člen

Društvo lahko ima tudi častne člane. Naziv častnega člana lahko dobi član ali nečlan društva, ki ima posebne zasluge za razvoj in uspešno delovanje društva. Naziv častnega člana podeli skupščina društva na predlog upravnega odbora. 

Častni član, ki ni član društva, nima pravice voliti in odločati v organih društva. 

V. ORGANI DRUŠTVA

13. člen

Organi društva so: 

· skupščina, 

· upravni odbor, 

· nadzorni odbor in 

· disciplinska komisija. 

a) Skupščina 

14. člen

Najvišji organ društva je skupščina društva, ki se sklice najmanj enkrat letno. Skupščino društva sestavljajo vsi njeni člani. Skupščina odloča o vseh vprašanjih, ki izhajajo iz programskih načel in nalog, zlasti pa: 

· sprejme in spreminja statut društva, 

· sprejema programe dela, 

· voli predsednika, podpredsednika, voljene člane upravnega odbora ter člane nadzornega odbora in disciplinske komisije, 

· razrešuje člane organov društva, 

· sprejema in razpravlja o poročilih organov društva, 

· sprejema finančni načrt in zaključni račun društva, 

· določa višino članarine za posamezno leto,

· dokončno odloča o izključitvi člana društva, 

· odloča o včlanitvi in izstopu iz drugih organizacij,

· odloča o nakupu in prodaji nepremičnin, 

· sklepa o prenehanju društva in

· po potrebi odloča o vseh ostalih zadevah, ki so v skladu z nalogami društva.

15. člen

Skupščina je lahko redna ali izredna. Redno skupščino skliče predsednik najmanj enkrat letno. 

Izredno skupščino lahko predsednik skliče na podlagi: 

· sklepa upravnega odbora ali nadzornega odbora; 

· na zahtevo najmanj ene četrtine članov društva. 

Predsednik je dolžan sklicati izredno skupščino v roku 30 dni od sprejema zahteve za sklic. Če izredne skupščine ne skliče v tem roku, jo lahko skliče predlagatelj, ki predloži dnevni red z ustreznimi materiali. 

Na izredni skupščini se smejo obravnavati le-tiste zadeve, zaradi katerih je bila sklicana. 

16. člen

Skupščina je sklepčna, če je prisotnih več kot polovica članov. Če skupščina ni sklepčna, se zasedanje odloži za 30 minut. Po poteku tega časa je skupščina sklepčna, če je prisotnih najmanj 10 polnoletnih članov.

Zasedanje skupščine vodi delovno predsedstvo, ki se izvoli na vsakem zasedanju posebej. Podrobnejša določila o načinu dela skupščine se urejajo s Poslovnikom o delu skupščine društva. 

O delu skupščine se piše zapisnik, ki ga podpiše predsednik, predsednik delovnega predsedstva in oba overovatelja zapisnika. 

b) Upravni odbor 

17. člen

Upravni odbor je najvišji organ društva med dvema skupščinama, ki vodi delo društva in opravlja naloge, ki mu jih je naložila skupščina. 

Upravni odbor sestavlja predsednik, podpredsednik ter do 5 voljenih članov. Po funkciji je član upravnega odbora tudi tajnik društva.

Mandat članov je štiri leta, v kolikor skupščina ne odloči drugače. Člani upravnega odbora so lahko ponovno voljeni. Upravni odbor sklepa veljavno na vseh sejah, na katerih je navzoča večina članov. Sklepa se z večino glasov navzočih članov. 

Seje upravnega odbora so javne. Upravni odbor je za svoje delo odgovoren skupščini. 

18. člen

Upravni odbor ima naslednje pravice in obveznosti: 

· izvršuje sklepe skupščine,

· pripravlja poročilo o delu ter predloge za skupščino, 

· pripravlja predloge statuta oziroma spremembe in dopolnitve statuta,

· sprejema druge splošne akte, ki morajo biti usklajeni s tem statutom, 

· sestavlja letni koledar aktivnosti, 

· na predlog predsednika imenuje tajnika društva,

· vodi evidenco članstva, 

· po potrebi imenuje stalne in občasne organe, 

· skrbi za materialno-finančno poslovanje in za sredstva društva, 

· skrbi za obveščanje članov, 

· neposredno skrbi za uresničevanje namena, nalog in ciljev društva, 

· določa višino nadomestil in povračil ter jih odobrava, 

· imenuje vodje sekcij, 

· rešuje prošnje in pritožbe članov, 

· rešuje pritožbe in prošnje članov društva, 

· na podlagi pristopne izjave sprejema nove člane, 

· odloča o nakupu in prodaji premičnin in

· v skladu s tem statutom opravlja druge naloge. 

19. člen

Predsednik društva vodi upravni odbor. Predsednik društva je zakonit zastopnik društva. Predsednik predstavlja, podpisuje in zastopa društvo napram tretjim osebam (pravnim, fizičnim osebam, zasebnikom in drugim organizacijam). Izdaja pooblastila drugim osebam za zastopanje društva in opravlja druge posle, ki so določeni s temi pravili ali drugimi določitvami organov društva. Predsednik je za svoje delo odgovoren upravnemu odboru in skupščini. Predsednika društva na podlagi pooblastila lahko nadomešča podpredsednik društva ali tajnik. 

c) Nadzorni odbor 

20. člen

Društvo ima tričlanski nadzorni odbor. Člani nadzornega odbora se izvolijo izmed članov društva na skupščini, njihov mandat pa traja enako dolgo kot mandat upravnega odbora. Člani nadzornega odbora izmed sebe izvolijo vodjo. 

Nadzorni odbor spremlja delo skupščine, upravnega odbora ter drugih organov društva in sporoča svoja mnenja in ugotovitve o uresničevanju sklepov, pravilnosti materialno-finančnega poslovanja njegovih organov, najmanj enkrat letno na skupščini. V nujnih primerih obvešča nadzorni odbor upravni odbor sproti. Vodja nadzornega odbora je vabljen na seje upravnega odbora ali po potrebi tudi na seje drugih organov društva.

d) Disciplinska komisija 

21. člen

Člane disciplinske komisije voli skupščina za dobo štirih let. Sestavljajo jo trije člani, ki izmed sebe izvolijo vodjo. Sestaja se po potrebi na podlagi pisnih zahtev članov ali organov društva. Disciplinska komisija vodi postopek in izreka disciplinske ukrepe v skladu z disciplinskim pravilnikom. 

22. člen

Disciplinske kršitve, ki jih obravnava disciplinska komisija so: 

· kršitve določb tega statuta, 

· nevestno izvrševanje sprejetih zadolžitev in funkcij v društvu, 

· neizvrševanje sklepov programa društva, 

· dejanja, ki kakorkoli škodujejo ugledu društva. 

23. člen

Disciplinski ukrepi, ki jih po izvedenem postopku v skladu z disciplinskim pravilnikom izreče disciplinska komisija so: 

· opomin, 

· javni opomin, 

· izključitev iz društva. 

Zoper sklep, ki ga izda disciplinska komisija, ima prizadeti pravico pritožbe na skupščino kot drugostopenjski organ. 

VI. MATERIALNO – FINANČNO POSLOVANJE

24. člen

Viri dohodka so: 

· članarina, 

· darila in volila, 

· dohodek iz dejavnosti društva in naslova materialnih pravic, 

· prispevki sponzorjev, 

· javna sredstva in 

· drugi viri. 

Če društvo pri opravljanju svoje dejavnosti ustvari presežek nad odhodki, ga mora porabiti za izvajanje svoje dejavnosti. Vsako delitev premoženja med člane društva je nično. 

25. člen

Društvo razpolaga s finančnimi sredstvi v skladu s programom in letnimi finančnimi plani, ki jih sprejme skupščina društva. Skupščina društva tudi obravnava in sprejema zaključni račun. 

26. člen

Društvo ima odprt račun pri banki.

27. člen

Poslovanje mora biti v skladu z računovodskimi standardi za društva in drugimi predpisi, ki veljajo za društva. Poslovanje se vodi po metodi enostavnega knjigovodstva. Knjigovodstvo vodi oseba, ki je strokovno usposobljena in izbrana s strani upravnega odbora.  

28. člen

Društvo ima premično in nepremično premoženje, ki je kot last društva vpisana v inventurno knjigo. Premično premoženje se lahko kupi ali odkupi le na podlagi sklepa upravnega odbora. Nepremično premoženje pa se lahko kupi ali odkupi na podlagi sklepa skupščine. 

29. člen

Blagajniško poslovanje vodi blagajnik v skladu z navodili blagajniškega poslovanja. 

30. člen

Društvo lahko ima tudi sponzorje. Sponzorji so fizične ali pravne osebe, ki društvu materialno, moralno ali kako drugače pomagajo. Sponzorji lahko sodelujejo in razpravljajo na sejah organov društva, nimajo pa pravice odločanja. 

VII. PRENEHANJE DRUŠTVA

31. člen

Društvo lahko preneha: 

· po sklepu skupščine z večino glasov prisotnih članov; 

· s spojitvijo z drugimi društvi;

· s pripojitvijo k drugemu društvu ali

· po samem zakonu.

32. člen

V primeru prenehanja delovanja društva je predsednik društva dolžan urediti vse formalnosti kot so prenos premoženja, izbris iz registra društev in drugo. V primeru prenehanja društva preide njegovo premoženje na Športno zvezo Šoštanj. Proračunska sredstva se vrnejo proračunu. 

VII. PREHODNE IN KONČNE ODLOČBE

33. člen

Ta statut je 21. marca 1997 sprejela skupščina. Dopolnila k statutu je sprejela skupščina 11. junija 2002 in dopolnjen statut prične veljati takoj po sprejetju.

V Šoštanju, 11. junija 2002






Predsednik ŠD Šoštanj:

Albin OŠLOVNIK

